Ce spune fostul arbitru Marius Avram despre cea mai controversată fază din Real Madrid – Bayern Munchen
Marius Avram a oferit un verdict tranșant în cazul fazei controversate care a umbrit finalul meciului dintre Real Madrid și Bayern Munchen din semifinalele Ligii Campionilor.
Madrilenii s-au impus cu 2-1 în returul de pe „Santiago Bernabeu” și au obținut calificarea în ultimul act de pe Wembley, unde o vor întâlni pe Borussia Dortmund.
Marius Avram e convins că brigada de arbitri condusă de Szymon Marciniak a comis o eroare imensă în judecarea faze incriminate de nemți, iar principalul vizat este asistentul, care a ridicat fanionul înainte de finalul fazei. După ce și centralul polonez a fluierat, arbitrii din camera VAR nu au mai putut interveni pentru a analiza momentul.
„Sunt surprins că la nivelul ăsta e o greșeală atât de mare. Nu o greșeală de ofsaid sau nu, e foarte strâns, milimetric. S-a greșit pentru că nu s-a respectat protocolul, unde scrie că tușierul trebuie să aștepte finalul fazei și apoi să ridice fanionul. Astfel, îi lasă pe cei din cabina VAR să analizeze faza.
Faptul că a ridicat fanionul i-a făcut pe cei de la VAR să nu poată interveni. A fost o dublă greșeală, a tușierului și a lui Marciniak, care putea fluiera după finalul fazei.
N-avem de unde ști dacă a fost sau nu gol. Această decizie pune o pată neagră pe arbitraj, sunt sigur că vor fi multe discuții. Greșeala mai mare e a asistentului, care a ridicat fanionul. Marciniak avea voie să mai aștepte până la fluier”, a declarat Marius Avram, conform Digi Sport.